Det er særlig blandt Læsøs fiskere, at EU-skepsissen fylder. Det gør den hos Jesper Skov. Derfor stemte han nej.

Selvom der er stor skepsis overfor EU på Læsø, blev det alligevel et smalt ja fra kommunens borgere til at afskaffe Danmarks forsvarsforbehold. Det var lige præcist det udfald, som øens borgmester Tobias Birch Johansen (V) ønskede. - Jeg er meget overrasket. Det var også derfor, at jeg i går sagde, at jeg troede, det ville blive et nej, siger Tobias Birch Johansen. Han gætter på, at det alene handler om Ruslands invasion i Ukraine. - Jeg tror, at folk er utrygge, så for en sikkerheds skyld siger man, at så vil vi hellere bidrage til det her forsvar, end vi ligesom vil følge vores mavefornemmelse, siger borgmesteren. Fisker kalder det et "overgreb" Det er særligt blandt Læsøs fiskere, at den store EU-skepsis fylder. I en undersøgelse fra analyseinstituttet Electica fremgår det, at 63,3 procent af borgerne i Læsø Kommune i gennemsnit har stemt nej til mere EU siden 1992. Fiskerne er trætte af EU's regler for fiskekvoter og fiskerikontrol. Jesper Skov er én af de lokale fiskere, der deler den frustration. - Vi føler det ene overgreb efter det andet fra den måde, som de danske politikere håndterer EU-systemet på, siger Jesper Skov torsdag morgen på havnen i Østerby. Ifølge professor i europæisk politik på Aalborg Universitet Søren Dosenrode er det ikke overraskende, at EU-skepsissen er større på Læsø i forhold til resten af landet: - Specielt omkring Frederikshavn og særligt på Læsø bliver EU meget konkret. Hvis man er fisker på Læsø, så er der meget med kvoter af forskellig art, hvor EU ofte siger, at nu skal der holdes lidt igen for at sikre bestanden, siger han og fortsætter: - Det er noget, du kan mærke helt håndgribeligt. Det er lidt sværere at relatere til torskekvoter, hvis du bor på Frederiksberg. Et nej i protest Det blev da også til et nej, da fisker Jesper Skov skulle sætte sit kryds på stemmesedlen ved folkeafstemningen onsdag. Det handler ikke om, at han som sådan er imod en afskaffelse af forsvarsforbeholdet, men det var alene et protest-kryds. - Mit nej var i protest. Jeg har ikke det store problem med, at forbeholdet ryger, men det var for at vise de danske politikere, at vi snart har fået nok af dem, siger Jesper Skov.